
  R E P U B L I K A   H R V A T S K A

VIROVITIČKO-PODRAVSKA ŽUPANIJA

              GRAD VIROVITICA

   UPRAVNI ODJEL ZA DRUŠTVENE

 


  DJELATNOSTI 
Javni poziv za predlaganje programa javnih potreba u kulturi Grada Virovitice za 2027. godinu
UPUTE ZA PRIJAVITELJE PROGRAMA
OPĆI CILJEVI JAVNOG POZIVA

U procesu vrednovanja programa prijavljenih na Javni poziv za predlaganje programa javnih potreba u kulturi Grada Virovitice za 2027. godinu (dalje u tekstu Javni poziv) posebna pozornost biti će posvećena ispunjavanju ciljeva kulturnog razvitka Grada Virovitice koji se očituju kao jačanje suvremenog umjetničkog stvaralaštva, poticanje međukulturnog dijaloga, razvijanje dugoročnih partnerskih suradnji, stručna utemeljenost i visoka razina kvalitete, poticanje rada s publikom, jačanje kulture i umjetnosti u javnom prostoru, ekonomičnost, kontinuitet u djelovanju prijavitelja programa te promocija Grada Virovitice i razvoj lokalne umjetničke scene.
PODRUČJA KOJA ĆE SE FINANCIRATI U 2027. GODINI JAVNIM POZIVOM
Na Javni poziv mogu se prijaviti udruge, ustanove (osim ustanova kojima je osnivač Grad Virovitica), umjetničke organizacije, samostalni umjetnici, druge fizičke i pravne osobe koje obavljaju djelatnosti iz područja kulture i umjetnosti i registrirane su odgovarajućem registru za djelatnosti koje prijavljuju u sljedećim djelatnostima i područjima:

1. kulturne djelatnosti:

a) arhivska djelatnost

b) muzejska djelatnost

c) knjižnična djelatnost

d) nakladnička i knjižarska djelatnost

e) audiovizualna djelatnost

2. kulturno-umjetničko stvaralaštvo:

a) dramska i plesna umjetnost

b) glazbena i glazbeno-scenska umjetnost

c) književnost

d) vizualne umjetnosti, dizajn i arhitektura

e) interdisciplinarne i nove umjetničke i kulturne prakse

f) digitalna umjetnost

g) kulturno-umjetnički amaterizam

3. djelatnost zaštite, očuvanja i održivog upravljanja kulturnom baštinom

4. transverzalna područja:

a) međunarodna kulturna suradnja i mobilnost

b) dostupnost, pristup i sudjelovanje u kulturi

c) raznolikost kulturnih izričaja

d) poduzetništvo u kulturnim i kreativnim industrijama

e) digitalizacija u području kulture.

Prijavitelji mogu prijaviti najviše dva programa, ali programi moraju biti iz različitih područja djelatnosti.

UVJETI KOJE PRIJAVITELJI PROGRAMA MORAJU ZADOVOLJAVATI
Prijavitelji moraju ispunjavati sljedeće uvjete:

-udruga mora biti upisana u Registar udruga, a druge osobe u sudski ili drugi odgovarajući registar 

- da im je područje djelovanja i provedbe programa na području Grada Virovitice

-da provode programe kojima se zadovoljavaju javne potrebe od interesa za Grad Viroviticu te su kulturnog, umjetničkog, kreativnog ili sličnog karaktera

-da nemaju duga prema Gradu Virovitici

-da nemaju duga s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu

-da se protiv prijavitelja odnosno osobe ovlaštene za zastupanje ne vodi kazneni postupak i nije pravomoćno osuđen za prekršaje ili kaznena djela definirana Uredbom o kriterijima, mjerilima i postupcima financiranja i ugovaranja programa i projekata od interes za opće dobro koje provode udruge („Narodne novine“ broj:26/15. i 37/21.).

FINANCIJSKI OKVIR ZA DODJELU FINANCIJSKIH SREDSTAVA 
Za financiranje programa u okviru ovog Javnog poziva za javne potrebe u kulturi u 2027. predviđen je iznos od 70.000,00 eura u Proračunu Grada Virovitice.

TRAJANJE PROGRAMA

Prijavitelji prijavljuju jednokratni program ili onaj koji traje duže od jedne godine, ali se u prijavljenom opsegu realizira tijekom 2027. godine.

LOKACIJA PROVEDBE PROGRAMA

Obvezna lokacija provedbe programa je područje Grada Virovitice.
PRIHVATILJIVI TROŠKOVI

Prihvatljivi troškovi su oni koje imao korisnik financiranja, a koji su nastali za vrijeme razdoblja provedbe programa, navedeni su u predviđenom proračunu projekta, nužni su za provođenje programa koji je predmet dodjele financijskih sredstava i računovodstveno su evidentirani kod korisnika financiranja.

Prihvatljivim troškovima smatraju se:

Izravni troškovi Programa:

- troškovi rada osoba angažiranih na provedbi projekta; honorari autora, umjetnika, izvođača, umjetnički voditelj zborova, KUD-ova i sl. i drugih izvoditelja programa

-putni troškovi-troškovi smještaja, dnevnica i prijevoza

-ostali troškovi realizacije programa (materijali, usluga najma opreme za realizaciju programa i dr.)

-troškovi promocije, oglašavanja, marketinga i komunikacije s javnošću

-troškovi rada organizatora programa izravno vezanih uz provedbu programa (udio plaće ili honorari koordinatora, voditelja, producenta, programskih umjetničkih voditelja festivala i sl.)

-troškovi prostora (troškovi najma, režijski troškovi, troškovi osiguranja, investicijskog održavanja i opremanja) za godišnje programe koji se odvijaju u prostorima otvorenim za javnost (galerije, izvedbene dvorane, klubovi i sl.) za prijavitelje koji nisu javne ustanove, a korisnici su predmetnog prostora

Neizravni troškovi Programa

-administrativni i drugi troškovi (najam ureda, režijski troškovi ureda, troškovi telefona, interneta, pošte, troškovi rada administratora, knjigovodstva i sl.)
SADRŽAJ PRIJAVE

Prijava programa mora sadržavati:

1. obrazac za prijavu

2. obrazac proračuna projekta 

3. obrazac Izjave o partnerstvu, ako je primjenjivo 

4. obrazac Izjave o nepostojanju dvostrukog financiranja 

5. izvadak iz registra udruga RH ili drugog odgovarajućeg registra (ne stariji od 2 mjeseca od dana objave natječaja) ili ispis elektronske stranice iz registra udruga RH sa svim podacima udruge
6. -ispis elektronske stranice iz Registra neprofitnih organizacija Ministarstva financija RH

7. -potvrda nadležne porezne uprave o nepostojanju duga prema RH ne starija od 30 dana od dana objave poziva; (dostavlja se prilikom potpisivanja ugovora)

8. -uvjerenje/potvrda nadležnog suda da se ne vodi postupak protiv osobe ovlaštene za zastupanje ne starije od 6 mjeseci od objave javnog poziva (dostavlja se prilikom potpisivanja ugovora)
Prijava obrazaca iz točke 3 i 4. točke obavlja se na način da se obvezno učitavaju ispunjeni, potpisani od strane ovlaštene osobe podnositelja zahtjeva i ovjereni obrasci te potom učitani korištenjem elektroničkog sustava SOM-natječaji. 
Također se učitava dokumentacija iz točke 5 i 6.

Prijave se podnose isključivo elektroničkim putem.

Neće se razmatrati prijave koje nisu dostavljene putem elektroničkog sustava SOM-natječaji, su nepotpune i ne udovoljavaju uvjetima iz javnog poziva.

OTVARANJE I PREGLED PRIJAVA

Najkasnije u roku od 30 dana od isteka roka za podnošenje prijava, nadležni Upravni odjel za društvene djelatnosti Grada Virovitice provesti će postupak administrativne provjere zaprimljenih prijava te će izraditi zapisnik s popisom prijavitelja koji ispunjavaju propisane uvjete te predmetni zapisnik zajedno sa dokumentacijom prijavitelja dostaviti Kulturnom vijeću Grada Virovitice na ocjenjivanje programa.

Prijavitelji čije prijave budu odbijene iz razloga neispunjavanja propisanih uvjeta javnog poziva o toj činjenici biti će obaviješteni pisanim putem.

KRITERIJ ODABIRA

Pri stručnom vrednovanju podnesenih prijava primjenjivati će se sljedeći kriteriji:

– kvaliteta sadržaja, izvornost, kreativnost, inovativnost i edukativnost programa
 -kvaliteta dosadašnjeg rada 

– glavne aktivnosti i njihovi nositelji, očekivani rezultati, razdoblje provedbe, metode primjene u provedbi programa, ciljevi koji se namjeravaju ostvariti provedbom

– kvaliteta razrade financijskog plana/troškovnika/proračuna projekta

– značaj za razvoj pojedine djelatnosti virovitičke kulture i umjetničkog stvaralaštva.
Ispunjavanje svakog od navedenih kriterija vrednuje i ocjenjuje Kulturno vijeće Grada Virovitice putem Obrasca ocjenjivanja programa.

Korisnik u prijavi programa treba navesti činjenice kojima može postići što veći broj bodova te priložiti dokaze koji potvrđuju te činjenice. Primjerice ukoliko prijavitelj navede da program podupire Ministarstvo kulture i medija Republike Hrvatske preporuča se uz prijavu dostaviti i dokaz iz kojega je vidljiva ta činjenica odnosno ako prijavitelj navede da je na provedbi programa angažiran određen broj volontera uz prijavu treba dostaviti i popis volontera.

OCJENA PRIJEDLOGA PROGRAMA

Kulturno vijeće Grada Virovitice razmatra i ocjenjuje prijave koje su ispunile propisane uvjete javnog poziva te prijedlog o odobravanju i financiranju programa dostavlja gradonačelniku. Po prijedlogu Kulturnog vijeća Gradonačelnik će donijeti odluku o odabiru i financiranju programa javnih potreba u kulturi za 2027.

Odluka o dodjeli financijskih sredstava nije upravni akt i na istu se može izjaviti prigovor gradonačelniku sukladno odredbi članka 28. Zakona o kulturnim vijećima i financiranju javnih potreba u kulturi („Narodne novine“ broj:83/22.). Prigovor se može podnijeti na proceduralnu povredu postupka, ali ne i na visinu sredstava. Prigovor ne odgađa izvršenje Odluka o dodjeli financijskih sredstava i daljnju provedbu iste.

ZAKLJUČIVANJE UGOVORA

Za programe za koje je Grad Virovitica odobrio financiranje po ovom Javnom pozivu Grad Virovitica će sa izabranim ponuditeljima zaključiti ugovor kojim će regulirati međusobne odnose vezane uz financiranje po Javnom pozivu.

ZABRANA DVOSTRUKOG FINANCIRANJA

Zabrana dvostrukog financiranja odnosi se na financiranje istih troškova aktivnosti programa koji se već financiranju iz nekog izvora i/ili po posebnom propisu te kada je u pitanju ista aktivnost koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora. 
ROK PODNOŠENJA PRIJAVA

Prijave se podnose u roku od 30 dana od dana objave javnog poziva odnosno u periodu od 29. rujna 2026. do 29. listopada 2026. do 23:59 sati.
ZAŠTITA OSOBNIH PODATAKA
Podnošenjem prijave na javni poziv prijavitelj dopušta Gradu Virovitici korištenje osobnih podataka koji su u njoj navedeni.
NAČIN KORIŠTENJA ODOBRENIH SREDSTAVA I IZVJEŠTAVANJA DAVATELJA

Odobrena sredstva moraju se koristiti namjenski, isključivo za provedbu aktivnosti programa za koja su odobrena uz poštovanje rokova iz ugovora. Korisnik je dužan nakon provedbe programa, u ugovorenom roku dostaviti Gradu Virovitici izvješće o utrošenim novčanim sredstvima na propisanom obrascu. Ako korisnik nenamjenski koristi sredstva, ne izvrši program ili ne podnese propisana izvješća dužan je vratiti primljena novčana sredstva.
PITANJA VEZANA UZ JAVNIH POZIV

Pitanja vezana uz ovaj javni poziv mogu se postaviti isključivo elektronski, putem e-maila na sljedeću adresu anja.dursot@virovitica.hr
Grad Virovitica ne može tijekom prijavnog roka davati prethodna mišljenja o prihvatljivosti predlagatelja, aktivnostima, predloženom programu ili troškovima navedenim u prijavi.
POPIS OBJAVLJENE NATJEČAJNE DOKUMENTACIJE
-javni poziv

-upute za prijavitelje

-obrazac vrednovanja projekta

-izjava o nepostojanju dvostrukog financiranja

-izjava o partnerstvu

-nacrt ugovora.
_____________________________________________________________________________________________________

G R A D    V I R O V I T I C A

Trg kralja Zvonimira 1, 33000 Virovitica, Tel: 033/725-980 Fax: 033/722-522, web: www.virovitica.hr,  e-mail: grad@virovitica.hr

